<classify> Kwa mujibu wa taarifa kwa vyombo vya habari kutoka Shirikisho la Soka Tanzania TFF jana, usajili huo unaanza kwa hatua ya kwanza Juni 15 hadi Agosti 6, mwaka huu wakati kipindi cha kutangaza wachezaji walioachwa au kusitishiwa mikataba ni kuanzia Juni 15 hadi 30, mwaka huu.Taarifa ya TFF ilisema kuwa kipindi cha kwanza cha uhamisho wa wachezaji ni kuanzia Juni 15 hadi Julai 30, mwaka huu, na kupitia majina na kutangaza pingamizi ni kati ya Agosti 7 na 14, mwaka huu.Kuthibitisha usajili hatua ya awali ni Agosti 15 hadi 19, mwaka huu, iliongeza TFF. Usajili hatua ya pili utakuwa kati ya Agosti 17 na Septemba 8, mwaka huu.Kupitia na kutangaza majina ya pingamizi hatua ya pili ya usajili ni kuanzia Septemba 8 hadi 14, mwaka huu. Uthibitisho wa usajili hatua ya pili ni Septemba 15 na 17, mwaka huu, ilieleza taarifa hiyo.Kuhusu wachezaji wanaotoka nje ya Tanzania, ilisema usajili wa mtandao wa TMS wa Shirikisho la Soka la Kimataifa FIFA, utakuwa wazi kuanzia jana hadi Septemba 6, mwaka huu.Klabu zinazosajili wachezaji kutoka nje zinatakiwa kufanya hivyo kupitia akaunti zao za mtandao wa TMS, lilieleza shirikisho hilo.Kwa klabu ambazo hazina akaunti ya TMS zinatakiwa kuwasiliana na TFF ili mameneja wao wa usajili wapatiwe mafunzo ya TMS, na baadaye kuombewa akaunti hizo Fifa, iliongeza taarifa hiyo.Kuhusu Ligi Kuu ya Tanzania Bara, ilisema inatarajiwa kuanza Agosti 22, mwaka huu, na ratiba inatarajiwa kutoka mwezi mmoja kabla yaani Julai 22, mwaka huu.Ilisema kuwa Ligi Daraja la Kwanza inatarajiwa kuanza Septemba 12, mwaka huu, wakati Ligi Daraja la Pili inatarajia kuanza Oktoba 17, mwaka huu. Ligi Kuu msimu huu itashirikisha timu 16 badala ya 14 za msimu uliopita baada ya TFF kuongeza timu mbili zaidi.Timu zitakazoshiriki ni 12 zilizobaki msimu uliopita zikiongozwa na mabingwa Yanga, Azam FC, Simba, Mbeya City, Coastal Union, Kagera Sugar, Mtibwa Sugar, JKT Ruvu, Ndanda FC, Stand United, Prisons na Mgambo JKT.Timu mpya ni Mwadui FC ya Shinyanga, African Sports ya Tanga, Majimaji ya Songea na Toto African ya Mwanza zilizopanda daraja baada ya kushuka Ruvu Shooting ya Pwani na Polisi Morogoro.  <topic>: michezo 